ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-1231/98

υποβολή: Marie-Paule Kestelijn-Sierens (ELDR) προς την Επιτροπή

(29 Απριλίου 1998)

Θέμα: Περιορισμός της ηχορύπανσης στις περιοχές γύρω από τα αεροδρόμια

Στο ψήφισμα A-0183/97(1) που εγκρίθηκε στις 10 Ιουνίου 1997 και αφορά "το Πράσινο Βιβλίο της Επιτροπής: μελλοντική πολιτική για το θόρυβο" το Ευρωπαϊκό Κοινοβούλιο καλεί την Επιτροπή να θεσπίσει δεσμευτικά και ενιαία πρότυπα για την εναέρια κυκλοφορία, για τον περιορισμό του θορύβου των αεροπλάνων και των πέριξ των αεροδρομίων περιοχών (παράγραφος 29, του ψηφίσματος).

Μπορεί να ανακοινώσει η Επιτροπή:

1. Ποιά μέτρα ή πρωτοβουλίες έχει εν τω μεταξύ αναλάβει προκειμένου να δώσει συνέχεια στο ως άνω αίτημα;

2. Εάν συμμερίζεται την άποψη ότι η θέσπιση δεσμευτικών ευρωπαϊκών κανόνων σχετικά με τον περιορισμό του θορύβου αποτελεί το μοναδικό τρόπο ώστε να αποφευχθεί η εκ μέρους ορισμένων περιφερειακών αεροδρομίων θέσπιση χαλαρής πολιτικής σχετικά με την καταπολέμηση του θορύβου, χάριν ενίσχυσης της ανταγωνιστικής τους θέσης έναντι των μεγάλων αεροδρομίων;

Απάντηση του κ.Kinnock εξονόματος της Επιτροπής

(29 Μαρτίου 1998)

Στη συνέχεια της πράσινης βίβλου της για τη μελλοντική πολιτική σχετικά με τις ηχητικές οχλήσεις(2), η Επιτροπή συγκροτεί ομάδες εργασίας αρμόδιες για την τεχνική προπαρασκευή της μελλοντικής πολιτικής σε στενή συνεργασία με εμπειρογνώμονες των κρατών μελών. Η κατάληξη αυτής της τεχνικής αξιολόγησης αναμένεται να παράσχει στην Επιτροπή τα απαρίτητα στοιχεία για τον εντοπισμό των πλέον ενδεδειγμένων πρωτοβουλιών στους τομείς που αναφέρει το Αξιότιμο Μέλος του Κοινοβουλίου.

Η Επιτροπή προτίθεται να εκδώσει ανακοίνωση σχετικά με τις εναέριες μεταφορές και το περιάλλον έως το τέλος του τρέχοντος έτους. Τα περιβαλλοντικά ζητήματα εντός και περί τους αερολιμένες συγκαταλέγονται μεταξύ των θεμάτων που θα εξετάζει το συγκεκριμένο έγγραφο.

(1) ΕΕ C 200, 30.6.1997, σελ. 28.

(2) COM(96)540 τελικό.
ΓΡΑΠΤΗ ΕΡΩΤΗΣΗ E-0961/98

υποβολή: Anita Pollack (PSE) προς την Επιτροπή

(30 Μαρτίου 1998)

Θέμα: Ποδηλασία

Προτίθεται η Επιτροπή να ωθήσει ορισμένα κράτη μέλη να καταρτίσουν ένα γενικό πρόγραμμα για την ποδηλασία στα πρότυπα αυτών που εφαρμόζονται στις Κάτω Χώρες και στο Ηνωμένο Βασίλειο;

Απάντηση του κ.Kinnock εξ ονόματος της Επιτροπής

(25 Μαΐου 1998)

Η Επιτροπή γνωρίζει και χαιρετίζει τα συνολικά προγράμματα για την ποδηλασία που υιοθέτησαν οι Κάτω Χώρες και το Ηνωμένο Βασίλειο. Δεν προτίθεται όμως να θεσπίσει παρόμοιο πρόγραμμα σε ευρωπαϊκό επίπεδο, δεδομένου ότι το θέμα εμπίπτει σαφώς στις αρμοδιότητες των κρατών μελών.

Ωστόσο, στη συνέχεια της Πράσινης Βίβλου(1) για το Δίκτυο των Πολιτών, η Επιτροπή προάγει την δημιουργία μηχανοργανωμένης βάσης δεδομένων ορθής πρακτικής στις τοπικές και περιφερειακές μεταφορές επιβατών - η Υπηρεσία Ενημέρωσης για το Δίκτυο των Πολιτών - που αναμένεται να είναι διαθέσιμη από τα μέσα του 1998. Η ποδηλασία είναι ένα από τα θέματα που καλύπτει η εν λόγω βάση δεδομένων.

Επίσης, η Επιτροπή εγκαινιάζει πρότυπη βάση για την θέσπιση συγκριτικής αξιολόγησης των τοπικών συστημάτων μεταφοράς επιβατών. Και πάλι, η συμβολή της ποδηλασίας στις επιδόσεις των εν λόγω συστημάτων είναι ένα από τα θέματα που θα πρέπει να αντιμετωπιστούν.

Όσον αφορά την ποδηλασία σε μεγάλες αποστάσεις, η Επιτροπή χρηματοδοτεί μελέτη σκοπιμότητας για τη δημιουργία και χρηματοδότηση του διεθνούς ποδηλατικού δικτύου ΕuroVelo. Το δίκτυο αυτό, ενώ θα είχε θετικό αντίκτυπο κυρίως στην ποδηλασία ψυχαγωγίας και τουρισμού, θα προήγαγε επίσης την χρήση του ποδηλάτου εντός και στα πέριξ των πόλεων.

(1) COM(95)601 τελικό.
ΓΡΑΠΤΗ ΕΡΩΤΗΣΗ E-0749/98

υποβολή: Allan Macartney (ARE) προς την Επιτροπή

(18 Μαρτίου 1998)

Θέμα: Προγράμματα δημοσίων επενδύσεων

Ποιά προγράμματα δημοσίων επενδύσεων δεν θεωρούνται στα κράτη μέλη ως δανειακές ανάγκες του δημοσίου;

Απάντηση του κ.de Silguy εξ ονόματος της Επιτροπής

(12 Μαΐου 1998)

Οι δανειακές ανάγκες του δημοσίου είναι μια έννοια που δεν χρησιμοποιείται ούτε στο Ευρωπαϊκό Σύστημα Ολοκληρωμένων Οικονομικών Λογαριασμών (ΕΣΟΛ), ούτε ως κριτήριο στη συνθήκη ΕΚ. Επιπλέον, πρόκειται για μια έννοια που δεν έχει εναρμονιστεί στο εσωτερικό της Κοινότητας, λόγω των δυσχερειών καθορισμού των ορίων για τη συμπερίληψη των δημόσιων επιχειρήσεων στον δημόσιο τομέα.

Εάν η ερώτηση αναφέρεται, ωστόσο, στις καθαρές δανειακές ανάγκες του δημοσίου, αφορά τον όρο που προσδιορίστηκε με ακρίβεια στο ΕΣΟΛ, ο οποίος χρησιμοποιείται ως κριτήριο για το δημόσιο έλλειμμα στη συνθήκη ΕΚ. Αυτή η τελευταία έννοια περιλαμβάνει μόνο θεσμικούς οργανισμούς που παράγουν μη εμπορεύσιμες υπηρεσίες και αποκλείει τις δημόσιες επιχειρήσεις.

Κατά κανόνα, τα προγράμματα επενδύσεων (δηλαδή ο ακαθάριστος σχηματισμός πάγιου κεφαλαίου του δημοσίου) δεν έχουν χρηματοοικονομικό χαρακτήρα και επομένως λαμβάνονται υπόψη στις καθαρές δανειακές ανάγκες του δημοσίου. Σε περιπτώσεις, όμως, κατά τις οποίες τα μεγάλα δημόσια προγράμματα υποδομής πραγματοποιούνται με τη βοήθεια του ιδιωτικού τομέα, οι λογιστικοί κανόνες που εφαρμόζονται για την καταχώρηση τέτοιων πράξεων είναι πολυπλοκότεροι και πρέπει να λαμβάνουν δεόντως υπόψη τις ιδιαίτερες συνθήκες υπό τις οποίες πραγματοποιήθηκε η επένδυση. Αυτό ισχύει κυρίως για το σχέδιο χρηματοδότησης, τα δικαιώματα παραχώρησης που χορηγήθηκαν στην επιχείρηση και τη χρονική διάρκεια των εν λόγω πράξεων. Εάν, για παράδειγμα, το κράτος αντί να αγοράσει περιουσιακά στοιχεία και να τα εκμεταλλευτεί, αγοράσει υπηρεσίες από έναν ιδιωτικό φορέα ο οποίος πραγματοποίησε και χρηματοδότησε την επένδυση εκ των προτέρων, τότε μόνο οι ετήσιες πληρωμές του κράτους στην επιχείρηση πρέπει να επιβαρύνουν το έλλειμμα του δημοσίου.

Στο πλαίσιο αυτό, το Eurostat, η στατιστική υπηρεσία της Ευρωπαϊκής Κοινότητας, έπρεπε να λάβει πρόσφατα αποφάσεις για τα ειδικά λογιστικά ζητήματα που αφορούν διάφορα επενδυτικά προγράμματα στα κράτη μέλη, όπως η κατασκευή της γέφυρας μεταξύ της Σουηδίας και της Δανίας, η γέφυρα πάνω από τον Τάγο στην Πορτογαλία, οι "private finance initiatives" (PFI) στο Ηνωμένο Βασίλειο και η προχρηματοδότηση δρόμων στη Γερμανία και την Ισπανία.
ΓΡΑΠΤΗ ΕΡΩΤΗΣΗ E-1273/98

υποβολή: Freddy Blak (PSE) προς την Επιτροπή

(29 Απριλίου 1998)

Θέμα: Πρόσβαση στη γνώση και στην τεχνολογία των πληροφοριών

Μεγάλες πολυεθνικές επιχειρήσεις, όπως η Siemens-Nixdorf και η IBM, απαγόρευσαν την πρόσβαση των υπαλλήλων τους στο Internet, και τούτο παρά το γεγονός ότι οι επιχειρήσεις αυτές ασχολούνται με την πώληση τεχνολογικών μέσων στον τομέα των πληροφοριών.

Δεν θεωρεί η Επιτροπή ότι θα πρέπει να αναληφθεί πρωτοβουλία από την ΕΕ, προκειμένου να διασφαλισθεί ότι δεν επιβάλλονται περιορισμοί όσον αφορά τη χρήση των τεχνολογιών των πληροφοριών και την πρόσβαση στη γνώση;

Απάντηση του κ.Bangemann εξ ονόματος της Επιτροπής

(18 Ιουνίου 1998)

Η Επιτροπή συμφωνεί με το Αξιότιμο Μέλος του Κοινοβουλίου ότι η πρόσβαση στην τεχνολογία των πληροφοριών και στην τεχνογνωσία είναι απαραίτητη για τις εταιρείες και τους οργανισμούς, ανεξαρτήτως μεγέθους, καθώς και για τους απασχολούμενους σε αυτές.

Ακόμη και όπου είναι ήδη εγκατεστημένη η απαιτούμενη δικτυακή υποδομή, μια εταιρεία δύναται, ωστόσο, να αποφασίσει ότι δεν επιθυμεί να παρέχει απεριόριστη πρόσβαση στο Internet. για κάθε απασχολούμενο σε αυτήν, λαμβάνοντας υπόψη σειρά παραγόντων.

Η εταιρεία φέρει καταρχάς το κόστος παροχής του απαραίτητου εύρους ζώνης για σύνδεση με το Internet. Η δαπάνη για μισθωμένες γραμμές στην Ευρώπη είναι δυστυχώς πολύ υψηλότερη από το ανάλογο κόστος στις Ηνωμένες Πολιτείες, μολονότι η ελευθέρωση των τηλεπικοινωνιών θα πρέπει να συμβάλει στην πίεση για μείωση των τιμών. Ενδέχεται επίσης να τεθούν ζητήματα ως προς το φορτίο των εταιρικών δικτύων εξαιτίας της κίνησης στο Internet.

Οι εταιρείες ενδέχεται εξάλλου να προβληματίζονται ως προς τα πιθανά θέματα ασφαλείας από φόρτωση ιών πληροφορικής, ως προς τη συνεπαγόμενη ευθύνη από μεταφόρτωση πορνογραφικού περιεχομένου ή μη αδειοδοτημένου λογισμικού καθώς και πιθανή "σπατάλη χρόνου" από τους απασχολούμενους που δαπανούν εργασιακό χρόνο για να συμβουλευθούν ιστοσελίδες που δεν είναι υπό αυστηρή έννοια συναφείς με την επιχείρηση.

Επί του παρόντος δεν θεωρείται ενδεδειγμένο να επιχειρηθεί καθορισμός κανόνων σε ευρωπαϊκό επίπεδο σχετικά με τη μεθοδολογία προσέγγισης των θεμάτων αυτών από τις εταιρείες. Η Επιτροπή θα αντιμετωπίσει, πάντως, ευνοϊκά πρωτοβουλίες εταιρειών που αντιμετωπίζουν παρόμοια προβλήματα για την από κοινού εξέταση πρακτικών λύσεων μαζί με τους απασχολούμενους σε αυτές ή με τους εκπροσώπους τους.
ΓΡΑΠΤΗ ΕΡΩΤΗΣΗ E-1229/98

υποβολή: Marie-Paule Kestelijn-Sierens (ELDR) προς την Επιτροπή

(29 Απριλίου 1998)

Θέμα: Ευρωπαϊκοί κανόνες για τον περιορισμό των νυκτερινών πτήσεων

Στο ψήφισμα A-0183/97(1) που εγκρίθηκε στις 10 Ιουνίου 1997 και που αφορά "το Πράσινο Βιβλίο της Επιτροπής: μελλοντική πολιτική για το θόρυβο", το Ευρωπαϊκό Κοινοβούλιο ζητεί να περιοριστεί η νυκτερινή εναέρια κυκλοφορία (παράγραφος 31 του εν λόγω ψηφίσματος). Για τα μεγάλα αεροδρόμια που δεν κινδυνεύουν να χάσουν την ανταγωνιστική τους θέση θεσπίστηκε νυκτερινό κλείσιμο. Κατόπιν τούτου οι νυκτερινές πτήσεις κατευθύνονται όλο και περισσότερο προς λιγότερο σημαντικά αεροδρόμια, τα οποία για οικονομικούς λόγους δεν μπορούν να εφαρμόσουν παρόμοιους κανόνες. Ως αποτέλεσμα τούτου, οι περίοικοι των μικρών αυτών αεροδρομίων υφίστανται επιπλέον νυκτερινή ηχορύπανση.

Δεν κρίνει η Επιτροπή ότι, έχοντας υπόψη την κατάσταση αυτή, η οποία προκαλεί στρέβλωση του ανταγωνισμού, απαιτείται εναρμόνιση των εθνικών και περιφερειακών νομοθεσιών σχετικά με τον περιορισμό των νυκτερινών πτήσεων;

Απάντηση του κ.Kinnock εξ ονόματος της Επιτροπής

(29 Μαρτίου 1998)

Οι συνθήκες θορύβου διαφέρουν σημαντικά από το ένα αεροδρόμιο στο άλλο ανάλογα με την εγγύτητα του αεροδρομίου σε κατοικημένες περιοχές και τον όγκο των μεταφορών. Ως εκ τούτου μέχρι σήμερα η Επιτροπή δεν έχει εξετάσει το ενδεχόμενο εναρμόνισης των εθνικών και περιφεριακών κανονισμών σχετικά με τον περιορισμό των νυκτερινών πτήσεων. Ωστόσο η Επιτροπή θα εξακολουθήσει να παρακολουθεί στενά τις εξελίξεις της αγοράς στον τομέα αυτό με στόχο την επανεκτίμηση της ανάγκης για ανάληψη δράσης σε κοινοτικό επίπεδο ενώ παράλληλα θα μεριμνήσει ώστε να εξακολουθήσει η τήρηση της κοινοτικής νομοθεσίας στις περιπτώσεις που επιβάλλεται απαγόρευση των ηχητικών οχλήσεων.

Η Επιτροπή προτίθεται να εκδώσει ανακοίνωση σχετικά με τις ενάεριες μεταφορές και το περιβάλλον εώς το τέλος του τρέχοντος έτους. Τα περιβαλλοντικά ζητήματα που προκύπτουν εντός και περί τους αερολιμένες συγκαταλέγονται μεταξύ των θεμάτων που θα εξετασθούν στο έγγραφο αυτό.

(1) ΕΕ C 200, 30.6.1997, σελ. 28.
ΓΡΑΠΤΗ ΕΡΩΤΗΣΗ E-0948/98

υποβολή: Robin Teverson (ELDR) προς την Επιτροπή

(30 Μαρτίου 1998)

Θέμα: Επανεξαγωγή ζώντων ζώων εντός της ΕΕ και επικρατούσες στα σφαγεία συνθήκες

Έχει ενημερωθεί η Επιτροπή για τους ισχυρισμούς ότι πρόβατα τα οποία εξάγονται από το ΗΒ σε άλλα κράτη μέλη, στη συνέχεια επανεξάγονται στην Ισπανία όπου σφάζονται υπό συνθήκες οι οποίες απέχουν κατά πολύ απ' αυτές που απαιτεί η νομοθεσία της ΕΕ; Είναι σε θέση η Επιτροπή να επιβεβαιώσει ότι οι συνθήκες που επικρατούν στα σφαγεία της Ισπανίας πληρούν τις προδιαγραφές όπως αυτές καθορίζονται στη νομοθεσία της ΕΕ; Ποιους ελέγχους πραγματοποιούν οι αρμόδιες αρχές προκειμένου να διασφαλίσουν ότι η νομοθεσία αυτή όντως τηρείται;

Απάντηση του κ.Fischler εξ ονόματος της Επιτροπής

(6 Μαΐου 1998)

Η Επιτροπή δεν γνωρίζει τα προβλήματα σχετικά με τα πρόβατα της Αγγλίας που εξάγονται σε άλλο κράτος μέλος για να εξαχθούν εκ νέου στην Ισπανία. Ανάλογα με την κατηγορία των σχετικών προβάτων, και τη διάρκεια της παραμονής στο πρώτο κράτος μέλος και το πιστοποιητικό που συνοδεύει τα ζώα όταν αποστέλλονται από το εν λόγω κράτος μέλος, η εν λόγω εκ νέου αποστολή δεν παραβιάζει απαραίτητα τους σχετικούς κοινοτικούς κανόνες.

Η Επιτροπή δεν έχει λάβει καμία πρόσφατη καταγγελία για την μη τήρηση από τα ισπανικά σφαγεία των διατάξεων για την καλή μεταχείριση των ζώων που καθορίζονται από την κοινοτική νομοθεσία. Την βασική ευθύνη για την ορθή εφαρμογή της προαναφερόμενης νομοθεσίας έχουν τα κράτη μέλη. Η Επιτροπή θα ζητήσει από τις ισπανικές αρχές να αναφέρουν τα είδη των ελέγχων που διενεργούν επί του παρόντος με σκοπό την εξασφάλιση της τήρησης της εν λόγω νομοθεσίας.
ΓΡΑΠΤΗ ΕΡΩΤΗΣΗ E-0926/98

υποβολή: María Sornosa Martínez (GUE/NGL) προς την Επιτροπή

(26 Μαρτίου 1998)

Θέμα: Καταστροφές στην τεχνητή λίμνη του Contreras, εξαιτίας των έργων του αυτοκινητοδρόμου Α-3

Τα έργα του αυτοκινητοδρόμου Α-3 Μαδρίτης-Βαλένθια, στο τμήμα που διέρχεται από την περιοχή της τεχνητής λίμνης του Contreras, προκαλούν σοβαρότατη ζημία στο περιβάλλον και το τοπίο της περιοχής, κατά σαφή παραβίαση της Δήλωσης Περιβαλλοντικών Συνεπειών (ΔΠΣ) του έργου.

Η Δήλωση Περιβαλλοντικών Συνεπειών που εξέδωσε η πρώην Γενική Διεύθυνση Ποιότητας και Αξιολόγησης του Περιβάλλοντος προσδιόριζε, στην πρώτη της παράγραφο, ότι "με στόχο την αποφυγή σημαντικών επιπτώσεων για τα υδρολογικά χαρακτηριστικά της τεχνητής λίμνης του Contreras, δεν θα εγκατασταθούν εργοτάξια ή χωματερές, δεν θα διατεθούν υλικά οποιουδήποτε είδους, ούτε θα χωροθετηθούν βοηθητικές εγκαταστάσεις του έργου σε περιοχές από τις οποίες επηρεάζεται είτε άμεσα, είτε διά διολισθήσεως, είτε δια διαβρώσεως η προαναφερθείσα τεχνητή λίμνη".

Κατά την εξέλιξη των έργων πραγματοποιούνται επιχωματώσεις ύψους άνω των σαράντα μέτρων και οι πλεονάζουσες από τις εκσκαφές ύλες διατίθενται απ' ευθείας στη λίμνη. Ακόμη, ανοίγονται οδοί των οποίων η χάραξη θα πρέπει στη συνέχεια να διορθωθεί.

Αποτέλεσμα όλων αυτών είναι η πλήρης καταστροφή της βλάστησης στη θέση Rabo de la Sartén, καθώς και σε όλα τα άλλα σημεία όπου στηρίζονται οι γέφυρες του αυτοκινητοδρόμου.

Παρά τις διαμαρτυρίες των πολιτικών κομμάτων, καθώς και της Υδρολογικής Συνομοσπονδίας του ποταμού Júcar, τα έργα συνεχίζουν να παραβιάζουν συστηματικά τις συστάσεις της ΔΠΣ.

Αυτή η καταστροφή του περιβάλλοντος και του τοπίου της περιοχής οφείλεται στη βιασύνη των αρχών να τηρήσουν τις προθεσμίες ολοκλήρωσης των έργων. Η βιασύνη αυτή είναι τελείως αδικαιολόγητη, στην περίπτωση αυτή, εφόσον προκαλεί τέτοιας έκτασης περιβαλλοντικές καταστροφές.

Λαμβάνοντας υπόψη ότι τα έργα αυτά χρηματοδοτούνται εν μέρει από την Ευρωπαϊκή Ένωση,

1. Γνωρίζει η Επιτροπή τις συνέπειες των έργων αυτών;

2. Θα μπορούσε η Επιτροπή να αποστείλει μια αντιπροσωπεία η οποία να προβεί σε επιτόπια εκτίμηση της καταστροφής και της περιβαλλοντικής υποβάθμισης την οποία προκαλούν τα έργα αυτά;

3. Θα μπορούσε η Επιτροπή να απευθυνθεί στο Υπουργείο Δημοσίων Έργων της Ισπανίας, ζητώντας του να προχωρήσει αμέσως στην αποκατάσταση του τοπίου και του περιβάλλοντος και να συνεχίσει τα έργα σεβόμενο τη ΔΠΣ;

Απάντηση της καςBjerregaard εξ ονόματος της Επιτροπής

(3 Ιουνίου 1998)

Η Επιτροπή εκτιμά ότι είναι καθήκον των αρχών των Κρατών μελών να ελέγχουν κατά πόσον τηρούνται οι προϋποθέσεις που παρατίθενται στη δήλωση αξιολόγησης περιβαλλοντικών επιπτώσεων. Με αυτό το πνεύμα ήρθε σε επαφή με το Κράτος μέλος ζητώντας πληροφορίες σχετικά, όπως το ζητεί και το αξιότιμο μέλος, σε ό,τι αφορά τις επιπτώσεις των έργων.

Εξάλλου, κατά τη σύσκεψη της επιτροπής παρακολούθησης του Ταμείου Συνοχής, η Επιτροπή θα ζητήσει διευκρινήσεις και στοιχεία προκειμένου οι εργασίες να εκτελεσθούν σε συμφωνία με τη μελέτη περιβαλλοντικών επιπτώσεων.
ΓΡΑΠΤΗ ΕΡΩΤΗΣΗ E-0900/98

υποβολή: Glyn Ford (PSE) προς την Επιτροπή

(26 Μαρτίου 1998)

Θέμα: Πωλήσεις εισιτηρίων για το Πρωτάθλημα EURO 2000

Δεδομένου ότι η UEFA, στο πλαίσιο της διοργάνωσης του Πρωταθλήματος EURO 2000 που θα διεξαχθεί στο Βέλγιο και την Ολλανδία, δήλωσε ότι σκοπεύει να ζητήσει τη γνώμη των νομικών εμπειρογνωμόνων της Επιτροπής σχετικά με τις ρυθμίσεις για την έκδοση και πώληση εισιτηρίων, θα μπορούσε η Επιτροπή να παράσχει την εγγύηση ότι, τρεις μήνες πριν την έναρξη του Πρωταθλήματος EURO 2000, δεν θα επαναληφθεί η κατάσταση που παρατηρείται σήμερα με το Παγκόσμιο Κύπελλο σε ό,τι αφορά το κοινοτικό δίκαιο περί ανταγωνισμού;

Απάντηση του κ.Van Miert εξ ονόματος της Επιτροπής

(15 Μαΐου 1998)

Λόγω των πρόσφατων γεγονότων, εκπρόσωποι της Ένωσης Ευρωπαϊκών Ποδοσφαιρικών Συλλόγων (UEFA) συναντήθηκαν πρόσφατα με παράγοντες της Επιτροπής προκειμένου να συζητήσουν ρυθμίσεις όσον αφορά την πώληση των εισιτηρίων για τα ευρωπαϊκά ποδοσφαιρικά πρωταθλήματα που θα λάβουν χώρα το 2000. Κατά τη διεξαγωγή των εν λόγω συζητήσεων, η UEFA επιβεβαίωσε την πρόθεσή της να λάβει πλήρως υπόψη τις ανησυχίες που εκδήλωσε η Επιτροπή τους τελευταίους μήνες σε σχέση με την πώληση εισιτηρίων για το παγκόσμιο κύπελλο ποδοσφαίρου της Γαλλίας. Παρέχεται, ωστόσο, στο Αξιότιμο Μέλος η διαβεβαίωση ότι η Επιτροπή θα προβεί σε λεπτομερή εξέταση των προτεινόμενων ρυθμίσεων της UEFA όσον αφορά τα εισιτήρια, μόλις αυτές οριστικοποιηθούν, με σκοπό να διασφαλίσει ότι συμβιβάζονται με τους κοινοτικούς κανόνες ανταγωνισμού.
ΓΡΑΠΤΗ ΕΡΩΤΗΣΗ E-1151/98

υποβολή: Bill Miller (PSE) προς την Επιτροπή

(24 Απριλίου 1998)

Θέμα: NUTS II και III

Δοθέντος ότι το κατά κεφαλήν ΑΕγχ.Π λαμβάνεται υπόψη μόνο για τον Στόχο 1 σε επίπεδο NUTS II και όχι για τον Στόχο 2 σε επίπεδο NUTS III,για ποιό λόγο το κατά κεφαλήν ΑΕγχ.Π λαμβάνεται υπόψη για τις πρατικές ενισχύσεις σε επίπεδο NUTS III;

Απάντηση της καςWulf-Mathies εξ ονόματος της Επιτροπής

(26 Μαΐου 1998)

Το ακαθάριστο εγχώριο προϊόν (ΑΕΠ) είναι ένα γενικό μέτρο περιφερειακής ευημερίας και ανάπτυξης και, επομένως ο κατάλληλος δείκτης για την επιλογή των λιγότερο ανεπτυγμένων περιοχών του στόχου αριθ. 1. Είναι ιδιαίτερα σημαντικός για τις μεγάλες περιφέρειες (ονοματολογία των εδαφικών στατιστικών μονάδων (NUTS) του επιπέδου ΙΙ) όπου οι καθημερινές παροχές τείνουν να περιοριστούν έτσι ώστε το παραγόμενο ΑΕΠ εντός των περιφερειών να μπορεί να αποδοθεί στους κατοίκους που ζουν εκεί.

Και για τους δύο υπολογισμούς, το ΑΕΠ δεν είναι ο κατάλληλος δείκτης για τον νέο στόχο 2, ο οποίος προτείνεται από την Κοινότητα. Οι περιοχές οι οποίες δύνανται να είναι επιλέξιμες για τον στόχο αυτό είναι εκείνες οι οποίες πλήγονται σοβαρά από την οικονομική αναδιάρθρωση, η οποία δεν σχετίζεται άμεσα με το επίπεδο ευημερίας τους. Οι περιφέρειες αυτές αντιμετωπίζουν άλλα προβλήματα τα οποία οφείλονται στο ποσοστό ανεργίας, τα επίπεδα βιομηχανικής απασχόλησης, το επίπεδο και την ανάπτυξη των γεωργικών δραστηριοτήτων και των δραστηριοτήτων της βιομηχανικής αλιείας και τον βαθμό κοινωνικού αποκλεισμού. Οι περιοχές οι οποίες θα υπάγονται στον στόχο 2, θα είναι επίσης σημαντικά μικρότερες απ'ό,τι οι μεγάλες, λιγότερο ανεπτυγμένες περιφέρειες οι οποίες είναι επιλέξιμες δυνάμει του στόχου 1. Για τις μικρότερες περιφέρειες, τα στατιστικά στοιχεία που αφορούν το ΑΕΠ είναι συχνά πολύ λίγο αντιπροσωπευτικά του πραγματικού επιπέδου ευημερίας, εξαιτίας των συνεπειών των συνεχών παροχών. Για τον λόγο αυτό, άλλωστε, οι άλλες ευημερούσες αστικές περιοχές μπορεί να έχουν χαμηλά επίπεδα ΑΕΠ, ανά κεφαλή των κατοίκων εξαιτίας του γεγονότος ότι σε μια γειτονική περιφέρεια υπάρχουν επιχειρήσεις οι οποίες είναι υπεύθυνες για την δημιουργία ευημερίας.

Όσον αφορά την επιλεξιμότητα για τις κρατικές ενισχύσεις, σύμφωνα με τις νέες κατευθυντήριες γραμμές το ΑΕΠ ανά κεφαλή, στο επίπεδο NUTS ΙΙΙ, δεν θα χρησιμοποιείται για την επιλογή των ενισχυόμενων περιοχών δυνάμει του άρθρου 92,3γ της Συνθήκης ΕΚ αλλά, μαζί με το ποσοστό ανεργίας, θα χρησιμεύσει στον υπολογισμό του ανωτάτου ορίου του πληθυσμού των επιλέξιμων περιφερειών για κάθε κράτος μέλος. Το ανά κεφαλή ΑΕΠ χρησιμοποιείται έτσι ως ένας γενικός δείκτης του αντίκτυπου των προβληματικών περιοχών στα κράτη μέλη ενώ, η σημερινή επιλογή των περιοχών θα βασίζεται σε ένα φάσμα άλλων κριτηρίων.

Όταν το ανά κεφαλή ΑΕΠ χρησιμοποιείται για να ληφθούν αποφάσεις στις ενισχυόμενες περιοχές, π.χ., για τις λιγότερο αναπτυγμένες περιοχές, σύμφωνα με το άρθρο 92, 3α της συνθήκης ΕΚ, η απόφαση αυτή βασίζεται επίσης στα δεδομένα του επιπέδου NUTS ΙΙ.
ΓΡΑΠΤΗ ΕΡΩΤΗΣΗ E-1047/98

υποβολή: Josu Imaz San Miguel (PPE) προς την Επιτροπή

(6 Απριλίου 1998)

Θέμα: Σήραγγα του Vignemale

Προσεχώς η Επιτροπή αναμένεται να προχωρήσει στην αναθεώρηση του καταλόγου των ευρωπαϊκών υποδομών στον τομέα των μεταφορών, οι οποίες έχουν προτεραιότητα από άποψη κοινοτικού ενδιαφέροντος, χρηματοδοτικών δυνατοτήτων και κοινωνικού και οικονομικού αντίκτυπου.

Ένα από τα συζητούμενα σήμερα σχέδια για τη σιδηροδρομική σύνδεση της Ιβηρικής Χερσονήσου με την υπόλοιπη Ευρώπη είναι η γραμμή που θα διασχίζει τα Πυρηναία μέσω μιας σήραγγας χαμηλού ύψους στη θέση Vignemale, ενώνοντας έτσι την αυτόνομη κοινότητα της Αραγονίας με τη Γαλλία.

Έχει η Επιτροπή αντιμετωπίσει την ένταξη του προειρημένου σχεδίου στον κατάλογο των προτεραιοτήτων της καθώς και τη δυνατότητα χρηματοδότησής του από τους πόρους του Ταμείου Συνοχής;

Απάντηση του κ.Kinnock εξ ονόματος της Επιτροπής

(29 Μαρτίου 1998)

Τον Ιούνιο του 1996, όταν εκδόθηκε η απόφαση υπάριθ. 1692/96/ΕΚ του Ευρωπαϊκού Κοινοβουλίου και του Συμβουλίου της 23ης Ιουλίου 1996 σχετικά με κοινοτικές κατευθυντήριες γραμμές για την ανάπτυξη διευρωπαϊκού δικτύου μεταφορών(1), η Επιτροπή δεσμεύθηκε να επανεξετάσει σειρά έργων που καθόρισε το Κοινοβούλιο στην δεύτερη ανάγνωση, τα οποία όμως δεν περιελήφθησαν στην απόφαση. Η εξέταση αυτή πραγματοποιείται στο πλαίσιο της αναθεώρησης των κατευθυντήριων γραμμών, που προγραμματίστηκε για το 1999.

Η Επιτροπή κατέστη προσφάτως αποδέκτης εγγράφου από τις αρχές του Διοικητικού Διαμερίσματος Midi-Pyrenées, με την στήριξη της Αυτόνομης Κοινότητας της Αραγώνας, στο οποίο σκιαγραφείται με αδρές γραμμές το έργο στο οποίο αναφέρεται το Αξιότιμο Μέλος του Κοινοβουλίου.

Η Επιτροπή προτίθεται να εξετάσει το έργο αυτό βάσει των διαθέσιμων, τώρα, πληροφοριών.

Το Ταμείο Συνοχής χρηματοδοτεί έργα του διευρωπαϊκού δικτύου σε επιλέξιμα κράτη μέλη. Μέχρι στιγμής, η Επιτροπή δεν έχει γίνει αποδέκτης αιτήσεως συνδρομής, εκ μέρους των ισπανικών αρχών, για το περί ου ο λόγος έργο.

(1) ΕΕ L 228, 9.9.1996.